*****

ΓΝΩΜΗ ΤΗΣ ΕΠΙΤΡΟΠΗΣ

της 15ης Δεκεμβρίου 1982

προς τη γαλλική κυβέρνηση σχετικά με ένα σχέδιο νόμου που αφορά τον προσανατολισμό των εσωτερικών μεταφορών

(82/864/ΕΟΚ)

Σύμφωνα με το άρθρο 1 της αποφάσεως του Συμβουλίου της 21ης Μαρτίου 1962 (1) περί θεσπίσεως διαδικασίας προηγούμενης εξετάσεως και διαβουλεύσεως για ορισμένες νομοθετικές, κανονιστικές ή διοικητικές διατάξεις στον τομέα των μεταφορών, των οποίων τη θέσπιση μελετούν τα Κράτη μέλη, όπως τροποποιήθηκε με την απόφαση του Συμβουλίου της 22ας Νοεμβρίου 1973 (2), η γαλλική κυβέρνηση, με επιστολή της 17ης Σεπτεμβρίου 1972 της Μόνιμης Αντιπροσωπείας της στις Ευρωπαϊκές Κοινότητες, ανακοίνωσε στην Επιτροπή ένα σχέδιο νόμου σχετικά με τον προσανατολισμό των εσωτερικών μεταφορών.

Η επιστολή της Μόνιμης Αντιπροσωπείας ελήφθη από την Επιτροπή στις 20 Σεπτεμβρίου 1982 καί, σύμφωνα με το άρθρο 1 της προαναφερθείσας απόφασης του Συμβουλίου, κοινοποιήθηκε και στα άλλα Κράτη μέλη.

Με πρωτοβουλία της Επιτροπής πραγματοποιήθηκε στις 11 Οκτωβρίου 1982 στις Βρυξέλλες ενημερωτική συνεδρίαση με τη γαλλική κυβέρνηση. Την ίδια μέρα, κατ' εφαρμογή του άρθρου 2 παράγραφος 3 της εν λόγω απόφασης, έγιναν διαβουλεύσεις με τα Κράτη μέλη με θέμα τις εν λόγω διατάξεις.

Δυνάμει του άρθρου 2 παράγραφος 1 της απόφασης του Συμβουλίου, η Επιτροπή διατυπώνει την ακόλουθη γνώμη:

1. Η Επιτροπή πληροφορήθηκε με ενδιαφέρον το σχέδιο νόμου σχετικά με τον προσανατολισμό των εσωτερικών μεταφορών, το οποίο της υπεβλήθη από τη γαλλική κυβέρνηση για εξέταση και σχετική γνωμοδότηση. Διαπιστώνει ότι, σύμφωνα με αυτή την κυβέρνηση, το σχέδιο νόμου έχει ως στόχο να θέσει στην υπηρεσία της Κοινότητας ένα αποτελεσματικότερο σύστημα μεταφορών και να επιτρέψει την ανάληψη νέας δράσης σε συνολικό πλαίσιο, προκειμένου να ξεπεραστούν οι δυσχέρειες που αντιμετωπίζει σήμερα στη Γαλλία αυτός ο τομέας οικονομικής δραστηριότητας.

2. Κατά την εξέταση του σχεδίου, η Επιτροπή σκοπεύει να περιοριστεί, όπως προβλέπεται στην απόφαση του Συμβουλίου της 21ης Μαρτίου 1982, στις πλευρές εκείνες του σχεδίου που συνδέονται με τη δράση που διεξάγεται στο πλαίσιο της κοινής πολιτικής των μεταφορών η οποία προβλέπεται στη συνθήκη ιδρύσεως της Ευρωπαϊκής Οικονομικής Κοινότητας. Η παρούσα γνώμη τοποθετείται, λοιπόν, σε αυτό το επίπεδο καί, ειδικότερα, στο επίπεδο των επιπτώσεων που θα μπορούσε να έχει στις διεθνείς κοινοτικές μεταφορές ο σχεδιαζόμενος προσανατολισμός. Η Επιτροπή έθιξε τις εθνικές πλευρές του σχεδίου νόμου μόνο στο μέτρο που ήταν αναγκαίο για την εφαρμογή της συνθήκης ή των κοινοτικών ρυθμίσεων.

3. Η Επιτροπή εγκρίνει την πρωτοβουλία της γαλλικής κυβέρνησης για τη δημιουργία, μέσω της νομοθεσίας, ενός γενικού πλαισίου για μια συνολική πολιτική για τις εσωτερικές μεταφορές εμπορευμάτων και προσώπων. Εφόσον, όμως, αυτό το σχέδιο νόμου καθορίζει μόνο βασικές αρχές, δημιουργεί τα μέσα και καθορίζει τις διαδικασίες γι' αυτή την ενέργεια, η Επιτροπή επιφυλάσσεται να εκφέρει οριστική γνώμη αφού εξετάσει, σε σχέση με την κοινή πολιτική μεταφορών, τα μέτρα εφαρμογής που προβλέπουν την πραγματοποίηση αυτού του νομοθετικού πλαισίου.

4. Όσον αφορά τον τίτλο Ι του σχεδίου νόμου που έχει ως αντικείμενο τις γενικές διατάξεις που πρέπει να εφαρμόζονται στους διαφόρους τρόπους μεταφοράς, η Επιτροπή

- επισημαίνει με ενδιαφέρον στον τομέα των επιβατικών μεταφορών την επιβεβαίωση του δικαιώματος του χρησιμοποιούντος να επιλέγει ελεύθερα τα μεταφορικά μέσα (άρθρο 1),

- θεωρεί ότι στόχος αυτής της πολιτικής, σύμφωνα με τον οποίο θα έπρεπε να εξασφαλιστεί η αρμονική και συμπληρωματική ανάπτυξη των διαφόρων ατομικών και συλλογικών τρόπων μεταφοράς, λαμβάνοντας υπόψη το πραγματικό οικονομικό κόστος και δημιουργώντας τις τάσεις θεμιτού ανταγωνισμού μεταξύ των τρόπων μεταφοράς και των επιχειρήσεων (άρθρο 3), ανταποκρίνεται στον προσανατολισμό της κοινής πολιτικής των μεταφορών,

- διάκειται ευνοϊκά προς τις τροποποιήσεις που επιφέρει η γαλλική κυβέρνηση στα άρθρα 1 και 3 τα οποία αποσκοπούν στην ένταξη των εθνικών προσανατολισμών σε ευρωπαϊκό πλαίσιο, τροποποιήσεις σύμφωνα με τις οποίες το σύστημα των εσωτερικών μεταφορών συμβάλλει στη «διεύρυνση των διεθνών συναλλαγών και ιδίως των ευρωπαϊκών», και η γενική πολιτική των μεταφορών « συμβάλλει στην ανάπτυξη και στη βελτίωση της ευρωπαϊκής πολιτικής των μεταφορών»,

- λαμβάνει ευνοϊκά υπόψη της την προσπάθεια αποκέντρωσης που προβλέπεται από τη γαλλική κυβέρνηση στον τομέα των μεταφορών και στην καθιέρωση σχημάτων μεταφορών που βασίζονται στις συνδυασμένες μεταφορές,

- δεν έχει αντίρρηση για τις αποστολές που μελετώνται για τις δημόσιες υπηρεσίες μεταφορών (άρθρο 5), ούτε για τις συνθήκες υπό τις οποίες εκτελούνται οι δημόσιες μεταφορές (άρθρα 6 έως 8),

- υπενθυμίζει ότι τα μέτρα εφαρμογής που πρέπει να ληφθούν στους τομείς λειτουργίας της αγοράς των μεταφορών και στον κοινωνικό τομέα (άρθρα 6 έως 13) θα πρέπει να εναρμονίζονται με τις ισχύουσες κοινοτικές ρυθμίσεις,

- σημειώνει τη σημασία που δίνει το σχέδιο νόμου στις κοινωνικές ρυθμίσεις στον τομέα των μεταφορών, η οποία στην πράξη μεταφράζεται με την αυστηρή εφαρμογή και τον αποτελεσματικό έλεγχο των σχετικών κοινοτικών διατάξεων,

- σημειώνει τα προβλεπόμενα μέτρα, ιδίως όσον αφορά την υπευθυνότητα των διαφόρων μεταφορέων για παραβάσεις των κοινωνικών κανόνων και κανόνων ασφαλείας, και όσον αφορά την ακυρότητα των διατάξεων των συμβολαίων, οι οποίες έχουν σαν αποτέλεσμα την υπέρβαση των ορίων των δρομολογίων και της διάρκειας της εργασίας,

- διαπιστώνει ότι ο σχεδιασμός ενός προγράμματος έργων υποδομής (άρθρα 14 και 15) με βάση τα αποτελέσματα της ανάλυσης της αποδοτικότητάς τους, από κοινωνική και οικονομική άποψη, είναι σύμφωνος με αυτόν στον οποίο βασίζονται οι εργασίες της Επιτροπής σ' αυτό τον τομέα. Εφιστά, ωστόσο, την προσοχή στο γεγονός ότι, αναμφίβολα, οι κατευθυντήριες γραμμές δεν θα δώσουν ικανοποιητική απάντηση όσον αφορά τις μεσοπρόθεσμες υλοποιήσεις του προγράμματος, συμβάλλοντας έτσι, σε κοινοτικό επίπεδο, στην ανταλλαγή πληροφοριών σχετικά με τα σχέδια και τα προγράμματα (άρθρο 5 της απόφασης της 20ής Φεβρουαρίου 1978) (1), και ότι γι' αυτόν το λόγο πρέπει να γίνουν γνωστοί οι γενικοί προσανατολισμοί του γαλλικού προγράμματος.

5. Όσον αφορά τον τίτλο ΙΙ του σχεδίου νόμου, ο οποίος έχει ως αντικείμενο τις ειδικές διατάξεις που εφαρμόζονται στους διαφόρους τρόπους μεταφοράς, η Επιτροπή

α) όσον αφορά τις σιδηροδρομικές μεταφορές (άρθρα 18 έως 26):

- σημειώνει την πρόθεση της γαλλικής κυβέρνησης:

- να τροποποιήσει από την 1η Ιανουαρίου 1983 το νομικό καθεστώς των SNCF δημιουργώντας έναν δημόσιο εμπορικό και βιομηχανικό οργανισμό ο οποίος διατηρεί το όνομα της εταιρείας που αντικαθιστά,

- να διατηρήσει στο SNCF την αυτονομία της διαχείρισης στο πλαίσιο νέας συγγραφής υποχρεώσεων και σύμβασης προγράμματος,

- να του εξασφαλίσει την κρατική οικονομική βοήθεια για την αποκατάσταση των οικονομικών του,

- υπενθυμίζει, ενώ παράλληλα διαπιστώνει ότι τα μέτρα αυτά είναι σύμφωνα με την κοινή πολιτική των μεταφορών, ότι η γαλλική κυβέρνηση οφείλει να τηρήσει τις διατάξεις της σχετικής κοινοτικής ρύθμισης και ιδίως τους κανονισμούς (ΕΟΚ) αριθ. 1191/69 (2), (ΕΟΚ) αριθ. 1192/69 (3), (ΕΟΚ) αριθ. 1107/70 (4) του Συμβουλίου, όπως τροποποιήθηκαν από τους κανονισμούς (ΕΟΚ) αριθ. 1473/75 (5) και (ΕΟΚ) αριθ. 1658/82 (6), καθώς και τις αποφάσεις 75/327/ΕΟΚ (7) και 82/529/ΕΟΚ (8) του Συμβουλίου κατά τη θέσπιση των διατάξεων εφαρμογής του νόμου, και ιδίως της συγγραφής υποχρεώσεων, της σύμβασης προγράμματος και των οικονομικών νόμων·

β) όσον αφορά τις οδικές μεταφορές (άρθρα 29 έως 39):

- διαπιστώνει ότι, στο μέτρο που οι ειδικές σχεδιαζόμενες διατάξεις θα θεσπιστούν με βάση τις γενικές αρχές που καθορίζονται στο πρώτο κεφάλαιο, οι διατάξεις αυτές είναι σύμφωνες με τους προσανατολισμούς της κοινής πολιτικής των

Π σημειώνει την πρόθεση να προωθηθεί η ανάπτυξη των οδικών εμπορευματικών μεταφορών σε σχέση με τα ίδια τους τα πλεονεκτήματα και με τη συνεργασία των επιχειρήσεων οδικών μεταφορών τόσο μεταξύ τους όσο και με τους άλλους τρόπους μεταφοράς·

γ) όσον αφορά τις ποτάμιες μεταφορές (άρθρα 40 έως 42):

- σημειώνει ότι οι μεταφορές αυτές θα αποτελέσουν αντικείμενο ενός σχεδίου ανάπτυξης που θα περιλαμβάνει κατευθυντήριες γραμμές για τις πλωτές οδούς και ένα σύνολο οικονομικών και κοινωνικών μέτρων που θα είναι σύμφωνα με τους στόχους του νόμου για τον προσανατολισμό,

- σημειώνει, ιδίως, τη δημιουργία Εθνικού Βιοτεχνικού Επιμελητηρίου Ποταμοπολοΐας που μπορεί να αποτελέσει ενδιαφέρουσα προσέγγιση στο πλαίσιο της διαρθρωτικής πολιτικής στον τομέα των πλωτών οδών·

δ) όσον αφορά τις αεροπορικές μεταφορές (άρθρα 43 και 44):

- διαπιστώνει ότι οι προτεινόμενες τροποποιήσεις της υφιστάμενης εθνικής νομοθεσίας δεν αντίκεινται στην κοινή πολιτική των μεταφορών.

6. Όσον αφορά τον τίτλο ΙΙ του σχεδίου νόμου (άρθρα 45 έως 68), ο οποίος αφορά διάφορες διατάξεις, η Επιτροπή:

- σημείωσε, σύμφωνα με τις διευκρινίσεις που της δόθηκαν, ότι στόχος του ορισμού των εσωτερικών μεταφορών που διατυπώνεται στο άρθρο 45 είναι η διασάφηση ορισμένων ειδικών περιπτώσεων που οφείλονται είτε στην ιδιαίτερη κατάσταση των εδαφών εκτός της μητρόπολης είτε στην ενδεχόμενη εφαρμογή των διεθνών συνθηκών ή συμφωνιών στις εθνικές εσωτερικές μεταφορές,

- εφιστά, ωστόσο, την προσοχή της γαλλικής κυβέρνησης στο διφορούμενο χαρακτήρα της σημερινής διατύπωσης του άρθρου 45, που δεν επιτρεπει να φανεί με σαφήνεια πως ο ορισμός αυτός εντάσσεται στο κοινοτικό πλαίσιο και ποια είναι, π.χ., η «θέση» των μεταφορών με προέλευση και προορισμό το γαλλικό έδαφος, οι οποίες πραγματοποιούνται εν μέρει δια μέσου του εδάφους ενός ή περισσοτέρων άλλων Κρατών μελών,

- ζητά, συνεπώς, από τη γαλλική κυβέρνηση να επιφέρει τροποποίηση στο κείμενο του σχεδίου νόμου για να άρει αυτόν το διφορούμενο χαρακτήρα.

Αυτή η τροποποίηση πρέπει να δηλώνει ότι ο νόμος θα εφαρμοσθεί με την επιφύλαξη των αντιρρήσεων που προκύπτουν από τις συνθήκες που ιδρύουν την Ευρωπαϊκή Οικονομική Κοινότητα και τις άλλες διεθνείς συμφωνίες που αφορούν αυτό το αντικείμενο.

7. Η Επιτροπή διαπιστώνει ότι το σχέδιο νόμου που της υπεβλήθη αφορά τους προσανατολισμούς της εθνικής πολιτικής των εσωτερικών μεταφορών και ότι η σημασία του μπορεί να εκτιμηθεί πλήρως μόνον εάν είναι γνωστά τα μέτρα εφαρμογής που συνεπάγεται. Ζητά, λοιπόν, από τη γαλλική κυβέρνηση να της αναγγείλει εγκαίρως τα εν λόγω μέτρα εφαρμογής στο πλαίσιο της διαδικασίας προηγούμενης εξέτασης και διαβουλεύσεων που έχει θεσπιστεί με την απόφαση του Συμβουλίου της 21ης Μαρτίου 1962.

8. Η Επιτροπή ενημερώνει τα άλλα Κράτη μέλη γι' αυτή τη γνωμοδότηση.

Έγινε στις Βρυξέλλες, στις 15 Δεκεμβρίου 1982.

Για την 'Επιτροπή

Γεώργιος ΚΟΝΤΟΓΕΩΡΓΗΣ

Μέλος της Επιτροπής

(1) ΕΕ αριθ. 23 της 3. 4. 1962, σ. 720/62.

(2) ΕΕ αριθ. L 347 της 17. 12. 1973, σ. 48.

(1) ΕΕ αριθ. L 54 της 25. 2. 1978.

(2) ΕΕ αριθ. L 156 της 28. 6. 1969, σ. 1.

(3) ΕΕ αριθ. L 156 της 28. 6. 1969, σ. 8.

(4) ΕΕ αριθ. L 130 της 15. 6. 1970, σ. 1.

(5) ΕΕ αριθ. L 152 της 12. 6. 1975, σ. 1.

(6) ΕΕ αριθ. L 184 της 29. 6. 1982, σ. 1.

(7) ΕΕ αριθ. L 152 της 12. 6. 1975, σ. 3.

(8) ΕΕ αριθ. L 234 της 9. 8. 1982, σ. 5.